钦定古今图书集成/历象汇编/庶征典/第057卷 > 北齐颜氏家训 > 《景星见赋》〈以垂象含辉有道则见为韵〉阙名
## 钦定古今图书集成/历象汇编/庶征典/第057卷 > 北齐颜氏家训 > 《景星见赋》〈以垂象含辉有道则见为韵〉阙名

“皇天有知，明命不疑，既何言而守默，亦悬象而高垂。”
彼星之见者，下符睿哲，上丽圆规。将旌德之治乱，必
审时而推移。故“行藏克叶乎道，盈缩不失其宜。”于是

凭至诚而感上。睹其貌，美天文之昭昭；原其本，知王
“道之荡荡。”盖以瑞本斯表，祥光是含。五纬知让，七纪
怀惭。与时俱明兮皇化齐美，将圣共出兮元德相参。
岂同夫入蜀而使臣应其二，在户而诗人咏其三。徒
观其象高而远，质明而微。如曙灯之欲灭，若秋萤之
不飞。夜则出焉，丽乾元以发彩；昼而隐也，让太阳而
藏辉。不然，则安知国家无为无事，垂“拱垂衣乎我唐。
至德可久，立功不朽，泽及四海，化被九有，紧彼景星，
契我元首，俾千品万类，仰而知其太平；四裔八蛮，瞻
而慕乎圣后。”若然，则其验可征，其事可考。“伊星之叶
圣，如风之偃草，其灵也在乎或出或处，其应也彰乎
有道无道。”彼汉祖之聚五星，唐尧之感五老，未若帝
命是锡，生灵载造，天禄无疆，鸿业永保者也。原夫“莫
大匪天，莫明匪德。”天也惟德是辅，德也惟天是则。是
以垂一星而呈万国，其明孔彰，其仪不忒。至若云开
天碧，昭然可觌，炳如金粟，粲若银砾，煌煌其明，烂烂
其色，九霄静而载扬光芒，千里望而不违咫尺。客有
观天文，察时变，惟景星之所在，信有道而则见；美盛
德之“形容，怀斯文而愿荐。”